C 104/15

Komisijos komunikatas, skelbiamas pagal Tarybos reglamento (EB) Nr. 1/2003 27 straipsnio 4 dalį, dėl bylos „AT.40511 – „Insurance Ireland“: Draudimo išmokų duomenų bazė ir prieigos sąlygos“

(2022/C 104/10)

1. Įvadas

(1) Pagal 2002 m. gruodžio 16 d. Tarybos reglamento (EB) Nr. 1/2003 dėl konkurencijos taisyklių, nustatytų Sutarties 81 ir 82 straipsniuose, įgyvendinimo ( 1 ) 9 straipsnį, tais atvejais, kai Komisija ketina priimti sprendimą, kuriuo reikalaujama nutraukti pažeidimą, o atitinkamos šalys pasiūlo prisiimti įsipareigojimus, kuriais siekiama pašalinti Komisijos išankstiniame vertinime joms nurodytas problemas, Komisija savo sprendimu gali nustatyti, kad šie įsipareigojimai įmonėms yra privalomi. Toks sprendimas gali būti priimtas nustatytam laikotarpiui ir jame daroma išvada, kad tolesniems Komisijos veiksmams nebėra pagrindo. Pagal to paties reglamento 27 straipsnio 4 dalį Komisija paskelbia glaustą bylos santrauką ir pagrindinius įsipareigojimus. Suinteresuotosios šalys gali pateikti savo pastabas per Komisijos nustatytą laikotarpį.

2. Bylos santrauka

(2) 2019 m. gegužės 14 d. Komisija pradėjo oficialų tyrimą dėl „Insurance Ireland (Member Association) Company Limited by Guarantee“ (toliau – „Insurance Ireland“) – įmonių asociacijos, administruojančios keitimosi informacija sistemą „Insurance Link“. Tyrimas buvo pradėtas siekiant įvertinti, ar prieigos prie keitimosi informacija sistemos „Insurance Link“ sąlygos gali riboti konkurenciją. 2021 m. birželio 18 d. Komisija priėmė prieštaravimo pareiškimą dėl „Insurance Ireland“ įtariamai padarytų pažeidimų Airijos motorinių transporto priemonių draudimo rinkoje. Minėtame prieštaravimo pareiškime pateiktas išankstinis vertinimas, kaip numatyta Reglamento (EB) Nr. 1/2003 9 straipsnio 1 dalyje.

(3) Išankstiniame vertinime išreikšta nuomonė, kad „Insurance Ireland“ pažeidė SESV 101 straipsnio 1 dalį ir EEE susitarimo 53 straipsnį apribodama prieigą prie keitimosi informacija sistemos „Insurance Link“ ir taip apribodama konkurenciją Airijos motorinių transporto priemonių draudimo rinkoje. Keitimosi informacija sistema „Insurance Link“ apima ne gyvybės draudimo išmokų duomenų bazę ir priemonę, skirtą papildomai informacijai apie tokias išmokas gauti. Per keitimosi informacija sistemą gaunama informacija, naudinga sukčiavimui motorinių transporto priemonių draudimo sektoriuje nustatyti ir kovai su juo organizuoti.

(4) Komisija preliminariai nusprendė, kad „Insurance Ireland“ savavališkai delsė arba de facto atsisakė suteikti prieigą prie keitimosi informacija sistemos įmonėms, turinčioms teisėtą interesą prie jos prisijungti, ir kad išlieka kliūčių, kurios gali daryti poveikį įmonėms, siekiančioms patekti į Airijos motorinių transporto priemonių draudimo rinką. Remiantis išankstiniu vertinimu, tokia situacija susiklostė priėmus keletą tarpusavyje susijusių sprendimų, kurie skirtingu intensyvumu buvo taikomi įvairiais laikotarpiais. Bent nuo 2009 m. prieiga prie „Insurance Link“ buvo siejama su naryste „Insurance Ireland“ ir (arba) jos sąlygojama. Be to, Komisija preliminariai nustatė, kad narystės „Insurance Ireland“ kriterijų struktūra ir taikymas nebuvo aiškūs, skaidrūs, objektyvūs, nediskriminaciniai ar lengvai prieinami. Išankstiniame vertinime išreikšta nuomonė, kad paraiškų dėl narystės „Insurance Ireland“ nagrinėjimo procesą įmonė vykdė savo nuožiūra ir diskriminuodama pareiškėjus, o kai kurių pareiškėjų paraiškų dėl narystės nagrinėjimo procesą vilkino ilgą laiką. Tam tikrų kategorijų rinkos dalyviams (pvz., kitose valstybėse narėse įsisteigusiems draudikams, teikiantiems paslaugas Airijoje pagal taisykles, susijusias su laisvu paslaugų teikimu tarp valstybių narių (toliau – laisvės teikti paslaugas pagrindu), įgaliotiesiems atstovams) kurį laiką narystė nebuvo suteikiama. Net ir tada, kai tam tikriems pareiškėjams buvo suteikta prieiga prie duomenų bazės, prieigą prie „Insurance Link“ priemonės, skirtos papildomai informacijai gauti, buvo de facto atsisakoma ir (arba) delsiama suteikti.

(5) Komisija preliminariai nustatė, kad dėl to, kad buvo atsisakoma arba delsiama suteikti prieigą prie „Insurance Link“, tokios įmonės Airijos motorinių transporto priemonių draudimo rinkoje atsidūrė nepalankioje konkurencinėje padėtyje, palyginti su įmonėmis, kurios turėjo prieigą prie keitimosi informacija sistemos. Tai neigiamai paveikė jų išlaidas, paslaugų kokybę ir kainodarą. Tai taip pat trukdė patekti į rinką ir taip sumažino konkurencingesnių kainų ir tiekėjų pasirinkimo galimybę. Prieigos prie sistemoje „Insurance Link“ esančių atitinkamų duomenų nebuvimas taip pat turėjo įtakos prekybai tarp valstybių narių ir tai potencialiai lemia vidaus rinkos pasidalijimą.

3. Pagrindinis pasiūlytų įsipareigojimų turinys

(6) „Insurance Ireland“ su Komisijos išankstiniu vertinimu nesutinka. Vis dėlto įmonė „Insurance Ireland“ pasisiūlė prisiimti įsipareigojimus pagal Reglamento (EB) Nr. 1/2003 9 straipsnį, kad būtų išspręstos Komisijos nurodytos konkurencijos problemos (toliau – siūlomi įsipareigojimai).

(7) Toliau pateikiamas apibendrintas siūlomų įsipareigojimų tekstas, o visas tekstas anglų kalba skelbiamas Konkurencijos generalinio direktorato svetainėje: https://ec.europa.eu/competition-policy/index_en

A) Įsipareigojimai dėl prieigos prie sistemos „Insurance Link“

(8) Per 20 darbo dienų nuo tos dienos, kai įmonė „Insurance Ireland“ gavo oficialų pranešimą apie Komisijos sprendimą pagal Reglamento (EB) Nr. 1/2003 9 straipsnį, „Insurance Ireland“ įsipareigoja: (a) prieigą prie „Insurance Link“ atsieti nuo narystės „Insurance Ireland“, kad nebūtų reikalaujama, jog „Insurance Link“ naudotojas būtų arba taptų „Insurance Ireland“ nariu, kad galėtų gauti prieigą prie „Insurance Link“ arba naudotis kuria nors iš jos funkcijų; (b) patvirtinti ir viešai paskelbti teisingus, objektyvius, skaidrius ir nediskriminacinius prieigos prie „Insurance Link“ kriterijus, kurie būtų vienodai taikomi visiems pareiškėjams (taip pat ir iš kitų valstybių narių) (2). Prieiga prie „Insurance Link“ bus suteikta: i) kiekvienam draudikui, vykdančiam draudimo veiklą Airijoje arba įrodžiusiam ketinimą vykdyti draudimo veiklą Airijoje laisvės teikti paslaugas pagrindu arba vadovaujantis įsisteigimo laisvės taisyklėmis, ir ii) kiekvienam subjektui, kuriam draudikas pavedė pagal suteiktus įgaliojimus draudiko vardu vykdyti draudimo veiklos ir (arba) žalų administravimo funkcijas Airijoje. Subjektų, veikiančių pagal suteiktus įgaliojimus, atveju nereikalaujama, kad draudikas, kurio vardu jie veikia, būtų „Insurance Ireland“ narys arba juo taptų tam, kad subjektas galėtų gauti prieigą prie „Insurance Link“. Pareiškėjai turės pateikti paraiškos formą, sutikti teikti duomenis apie išmokas sistemai „Insurance Link“, sudaryti prieigos sutartį ir laikytis jos sąlygų (3), taip pat laikytis 2013 m. Draudimo sektoriaus duomenų apsaugos praktikos kodekso; (c) nustatyti naują paraiškų dėl prieigos prie „Insurance Link“ nagrinėjimo procedūrą, kurioje būtų nustatyti prieigos prie „Insurance Link“ suteikimo arba atsisakymo ją suteikti terminai ir teisė sprendimą apskųsti (4). Nuo paraiškos pateikimo momento iki sprendimo priėmimo procesas turėtų trukti 20 darbo dienų. Papildomos 10 dienų numatytos procedūrai ir jos rezultatams peržiūrėti, jei iš pradžių atsisakoma suteikti prieigą arba sprendimas nepriimamas per 20 dienų.

(9) Per 10 darbo dienų nuo tos dienos, kai įmonė „Insurance Ireland“ gavo oficialų pranešimą apie Komisijos sprendimą pagal Reglamento (EB) Nr. 1/2003 9 straipsnį, „Insurance Ireland“ įsipareigoja: (a) paskirti „Insurance Link“ paraiškų administravimo pareigūną, kuris bus atsakingas už nepriklausomą peržiūrą ir pagal paraiškų dėl prieigos prie „Insurance Link“ nagrinėjimo procedūrą nustatys, kurias paraiškas dėl prieigos prie „Insurance Link“ patenkinti. Paraiškų administravimo pareigūnas atsiskaitys įmonei „Insurance Ireland“ apie proceso rezultatus, tačiau nei „Insurance Ireland“, nei jokia išorės šalis negalės daryti įtakos šiam procesui. Tik tuo atveju, jei paraiškų administravimo pareigūnas nusprendžia, kad pareiškėjas neatitinka prieigos kriterijų, jo sprendimą turės patvirtinti arba atmesti (ir suteikti prieigą) „Insurance Ireland“ valdyba (5); (b) nustatyti patikslintus mokesčius už naudojimąsi „Insurance Link“ pagal persvarstytos mokesčių struktūros principus, kurie turi būti sąžiningi, objektyvūs, skaidrūs ir nediskriminaciniai visiems „Insurance Link“ naudotojams (6). Bendra „Insurance Link“ naudotojams taikomų mokesčių suma atspindės faktines išlaidas, patirtas eksploatuojant „Insurance Link“. Atskiriems „Insurance Link“ naudotojams taikomi mokesčiai bus nustatomi atsižvelgiant į faktinį jų naudojimąsi sistema per tam tikrą bazinį laikotarpį. Visiems naujiems „Insurance Link“ naudotojams bus taikomas vienkartinis prisijungimo mokestis, kad būtų padengtos jų prijungimo prie sistemos išlaidos.

(10) Per 30 darbo dienų nuo tos dienos, kai įmonė „Insurance Ireland“ gavo oficialų pranešimą apie Komisijos sprendimą pagal Reglamento (EB) Nr. 1/2003 9 straipsnį, „Insurance Ireland“ įsipareigoja įsteigti Priežiūros komitetą ( 7 ) – apeliacinį organą, kurį sudaro: i) Finansų departamento pasiūlytas asmuo; ii) Licencijuotų arbitrų instituto (Airijos padalinio) pirmininko pasiūlytas kvalifikuotas teisininkas, turintis patirties ginčų sprendimo srityje; iii) Airijos MVĮ asociacijos ISME pasiūlytas asmuo, atstovaujantis verslo klientų interesams; iv) Airijos motorinių transporto priemonių draudimo biuro pasiūlytas asmuo ir v) Asmeninės žalos vertinimo valdybos pasiūlytas asmuo. „Insurance Ireland“ atmetus paraišką arba jos neišnagrinėjus per nustatytą laiką, pareiškėjas gali pateikti skundą Priežiūros komitetui ( 8 ) . Priežiūros komitetas peržiūrės „Insurance Link“ veiklą ir pateiks ataskaitą. Jis taip pat konsultuos dėl bet kokių „Insurance Link“ veiklos ir procedūrų pakeitimų ir dėl mokesčių už prieigą prie „Insurance Link“ struktūros.

B) Įsipareigojimai dėl narystės „Insurance Ireland“

(11) Per 20 darbo dienų nuo tos dienos, kai įmonė „Insurance Ireland“ gavo oficialų pranešimą apie Komisijos sprendimą pagal Reglamento (EB) Nr. 1/2003 9 straipsnį, „Insurance Ireland“ įsipareigoja: (a) patvirtinti ir viešai paskelbti teisingus, objektyvius, skaidrius ir nediskriminacinius visateisės ir asocijuotosios narystės „Insurance Ireland“ suteikimo kriterijus. Visateisė narystė „Insurance Ireland“ bus prieinama draudikams, kurie vykdo arba ketina vykdyti savo veiklą Airijoje. Kiti subjektai, teikiantys arba ketinantys teikti paslaugas draudimo sektoriuje Airijoje, turės teisę į asocijuotąją narystę „Insurance Ireland“ (9). „Insurance Ireland“ panaikins šiuo metu galiojančius kriterijus, pagal kuriuos: i) narystės prašantis asmuo turi būti vykdęs veiklą bent vienus metus ir ii) turi būti remiamas esamo visateisio „Insurance Ireland“ nario, kad būtų priimtas kaip asocijuotasis narys; (10) (b) nustatyti naują paraiškų dėl narystės nagrinėjimo procedūrą su apibrėžtais terminais ir pareiškėjų teisę sprendimą apskųsti. Paraiškų nagrinėjimo proceso trukmė yra tokia pati, kaip ir prieigos prie „Insurance Link“ suteikimo atveju (11); (c) paskirti paraiškų dėl narystės administravimo pareigūną, kuris veiks nepriklausomai ir bus atsakingas už paraiškų dėl narystės „Insurance Ireland“ nagrinėjimą pagal paraiškų dėl narystės teikimo procedūrą. Tuo atveju, jei paraiškų dėl narystės administravimo pareigūnas nusprendžia, kad pareiškėjas neatitinka narystės kriterijų, jo sprendimą turės patvirtinti arba atmesti (ir suteikti narystę) „Insurance Ireland“ valdyba (12);

(12) Per 30 darbo dienų nuo dienos, kai „Insurance Ireland“ gavo oficialų pranešimą apie Komisijos sprendimą pagal Reglamento (EB) Nr. 1/2003 9 straipsnį, „Insurance Ireland“ įsipareigoja paskirti Skundų dėl narystės valdybą, kurią sudarys nepriklausomi arbitrai, turintys įrodymais patvirtintų žinių ir patirties draudimo sektoriuje ir (arba) ginčų sprendimo srityje ( 13 ) . Skundų dėl narystės valdyba nagrinės skundus dėl paraiškų dėl narystės administravimo pareigūno ir (arba) „Insurance Ireland“ valdybos sprendimo, kad pareiškėjas neatitinka narystės kriterijų ( 14 )

(13) Visų siūlomų įsipareigojimų galiojimas – 10 metų nuo tos dienos, kai „Insurance Ireland“ gauna oficialų pranešimą apie Komisijos sprendimą pagal Reglamento (EB) Nr. 1/2003 9 straipsnį.

(14) „Insurance Ireland“ įsipareigoja paskirti už stebėseną atsakingą patikėtinį, kuris prižiūrės siūlomų įsipareigojimų įgyvendinimą ir teiks ataskaitas Komisijai. Per pirmuosius dvejus metus už stebėseną atsakingas patikėtinis teiks ataskaitas Komisijai kas šešis mėnesius, o likusiu siūlomų įsipareigojimų galiojimo laikotarpiu – kartą per metus.

(15) „Insurance Ireland“ įsipareigoja jokiais veiksmais ar neveikimu nevengti ir nebandyti vengti siūlomų įsipareigojimų įgyvendinimo.

4. Kvietimas teikti pastabas

(16) Atsižvelgdama į rinkos tyrimą, Komisija ketina priimti sprendimą pagal Reglamento (EB) Nr. 1/2003 9 straipsnio 1 dalį, kuriuo pirmiau apibendrinti įsipareigojimai būtų paskelbti privalomais. Šis sprendimas bus paskelbtas Konkurencijos generalinio direktorato interneto svetainėje.

(17) Remdamasi Reglamento (EB) Nr. 1/2003 27 straipsnio 4 dalimi, Komisija kviečia suinteresuotus trečiuosius asmenis teikti pastabas dėl siūlomų įsipareigojimų. Pastabos Komisijai turi būti pateiktos ne vėliau kaip per vieną mėnesį nuo šio pranešimo paskelbimo dienos. Suinteresuotų trečiųjų asmenų taip pat prašoma pateikti nekonfidencialų pastabų variantą, iš kurio būtų pašalinta informacija, kurią jie laiko verslo paslaptimis, ir kita konfidenciali informacija, o jos vietoje būtų pateikta nekonfidenciali santrauka arba įrašyti žodžiai „verslo paslaptys“ arba „konfidencialu“.

(18) Pageidautina, kad atsakymai ir pastabos būtų pagrįsti ir juose būtų išdėstyti aktualūs faktai. Jei manote, kad kuri nors siūlomų įsipareigojimų dalis nėra veiksminga sprendžiant Komisijos išankstiniame vertinime iškeltas problemas, Komisija taip pat ragina pasiūlyti galimą sprendimą.

(19) Pastabas su nuoroda „AT.40511. „Insurance Ireland“: Draudimo išmokų duomenų bazė ir prieigos sąlygos“ galima siųsti Komisijai el. paštu (COMP-GREFFE-ANTITRUST@ec.europa.eu), faksu (numeriu (+32 22950128), arba paštu adresu: European Commission Directorate-General for Competition Antitrust Registry 1049 Bruxelles/Brussel BELGIJA

(1) OL L 1, 2003 1 4, p. 1. 2009 m. gruodžio 1 d. EB sutarties 81 ir 82 straipsniai tapo Sutarties dėl Europos Sąjungos veikimo (SESV) atitinkamai 101 ir 102 straipsniais. Naujųjų straipsnių nuostatos iš esmės atitinka senųjų straipsnių nuostatas. Šiame pranešime daromos nuorodos į EB sutarties 81 ir 82 straipsnius prireikus turėtų būti laikomos nuorodomis į SESV 101 ir 102 straipsnius.

(2) Žr. siūlomus įsipareigojimus ir jų 1 priedą.

(3) Žr. siūlomų įsipareigojimų 3 priedą.

(4) Žr. siūlomus įsipareigojimus ir jų 4 ir 5 priedus. Dėl teisės sprendimą apskųsti taip pat žr. šio komunikato 10 punktą.

(5) Žr. siūlomus įsipareigojimus ir jų 4 priedą. Be to, Valdyba peržiūrės: i) kiekvieną sprendimą panaikinti, apriboti „Insurance Link“ naudotojo prieigos prie „Insurance Link“ arba kurios nors iš jos priemonių teises arba de facto neleisti jomis pasinaudoti (kai jos yra suteiktos); ii) atvejus, kai nesilaikoma kurio nors paraiškos dėl prieigos prie „Insurance Link“ nagrinėjimo procedūros aspekto ir dėl to vėluojama nagrinėti paraiškas; arba iii) atvejus, kai „Insurance Link“ naudotojui taikomi mokesčiai už prieigą prie „Insurance Link“ apskaičiuoti nesilaikant nustatytos „Insurance Link“ mokesčių struktūros.

(6) Žr. siūlomus įsipareigojimus ir jų 7 priedą.

(7) Žr. siūlomus įsipareigojimus ir jų 5 ir 6 priedus.

(8) Be to, Priežiūros komitetas peržiūrės skundus, susijusius su tokiais paraiškų administravimo pareigūno arba Valdybos sprendimais arba veiksmais: i) sprendimu nesuteikti prieigos prie „Insurance Link“, ii) sprendimu panaikinti, apriboti „Insurance Link“ naudotojo prieigos prie „Insurance Link“ arba kurios nors iš jos priemonių teises arba de facto neleisti jomis pasinaudoti (kai jos yra suteiktos); iii) kurio nors paraiškos dėl prieigos prie „Insurance Link“ nagrinėjimo procedūros aspekto nesilaikymu, kai dėl to vėluojama nagrinėti konkrečią paraišką; ir (arba) iv) „Insurance Link“ naudotojui taikomų mokesčių už prieigą prie „Insurance Link“ apskaičiavimu nesilaikant nustatytos „Insurance Link“ mokesčių struktūros.

(9) Pavyzdžiui, žalos reguliuotojai, tarpininkai, veikiantys kaip draudimo agentai, konkrečių draudikų draudimo produktus paduodantys subjektai ir kiti subjektai.

(10) Žr. siūlomus įsipareigojimus ir jų 9 ir 10 priedus.

(11) Žr. siūlomus įsipareigojimus ir jų 12, 13 ir 14 priedus.

(12) Žr. siūlomus įsipareigojimus ir jų 13 priedą.

(13) Žr. siūlomus įsipareigojimus ir jų 13 ir 14 priedus.

(14) Žr. siūlomus įsipareigojimus ir jų 14 priedą. Skundų dėl narystės valdyba taip pat nagrinės skundus, pateiktus nario, kuriam be pagrįstos priežasties buvo atsisakyta suteikti galimybę visiškai arba iš dalies naudotis „Insurance Ireland“ paslaugomis ar priemonėmis, kuriomis jis turi teisę naudotis pagal savo narystės kategoriją.